il-Knisja l-Qadima tas-Siġġiewi Is-Siġġiewi huwa wieħed mill-eqdem irħula ta' pajjiżna. F'mapep antiki naraw isem dan ir-raħal imniżżel bħala Sigo. Id-data meta twaqqfet il-parroċċa ta' San Nikola ta' Bari tas- Siġġiewi ma nafuhiex b'eżattezza iżda jidher li fl-1436 meta l-Isqof Senatore de Mello kien għamel il-viżita pastorali tiegħu fil-gżejjer Maltin isemmi lis-Siġġiewi ma' l-ewwel għaxar parroċċi li kienu diġà stabbiliti. Il-knisja l-qadima ta' dan ir-raħal kienet diġà mibnija meta saret din il-viżita u minn rapporti oħra ta' viżitaturi li saru wara nafu li din kienet waħda miżmuma tajjeb ħafna u kienet dekorata ħafna. Meta wieħed iħares lejn il-bini ta' din il-knisja jinduna li din inbniet fis-seklu ħmistax fuq stil Korintu. Din tista' titqies bħala bini importanti medjovali li nsibu f'pajjiżna. B'kollox kellha seba' artali li skond dokumenti antiki kull artal kien komplut. b'kollox saħansitra bi kwadru titulari. Mill-forma ta' kif kien is-saqaf jurik li kellha ordni waħda u s- soqfa kienu jinqalgħu bix-xwieki li jingħaqdu fin-nofs. Mal-mogħdija taż-żmien is-Siġġiwin żejnu din il-knisja b'xogħol ta' skultura fil-ġebla mill-isbaħ. Il-prospettivi ta' l-artal kienu verament xi ħaġa li ġibdet l-attenzjoni ta' ħafna minn dawk li kienu żaruha fil-qedem. Dawn ħallew deskrizzjoni bil-miktub ta' dak li raw bħal Mons. Pietro Dusina li ddeskriviha fl-1575 u l-Isqof Cagliares li għamel il-viżta tiegħu fl-1625. Għall-ħabta ta' l-1672 din il-knisja kienet fi stat li kellha ħsarat kbar fis-saqaf tagħha. Kienu jinħtieġu spejjeż kbar biex jinbidlu s-soqfa u barra minn hekk issa l-knisja li kienet qadima ħafna u kienet saret żgħira wisq għall-popolazzjoni dejjem tikber tas-Siġġiewi. Għalhekk is-Siġġiwin iddecidew li jibnu knisja ġdida ikbar f'post ieħor. Ix-xogħol tal-bini tal-knisja l-ġdida mexa ġmielu u kien lest fit-22 ta' Novembru 1682 meta din tbierket. Dan kien ifisser li l-knisja l-qadima spiċċa l-użu tagħha u għalhekk ingħalqet. Sa dak iż-żmien il- ħsarat li kellha komplew żdiedu u meta din ma baqgħetx tintuża waqgħet fir-rovina. Illum minn din il-knisja fadal ftit partijiet li għadhom weqfin imma dawn huma biżżejjed biex jagħtuna idea tas-sbuħija tagħha u l-arkitettura sabiħa li kellha. It-tama tagħna hija li forsi xi darba dak li fadal minn din il-knisja ikun irrestawrat u b'hekk ikun salvat mill-qerda totali. Matul dawn il-jiem ferrieħa tal-Festa, inħeġġu sabiex nimxu fuq l-eżempju tal-Patrun tagħna San Nikola. Agħmel donazzjoni lid-Dar tal-Providenza Każin Banda San Nikola — Festa 2005